Ir-Regolament tal-Kunsill (KE) Nru 120/97
tal-20 ta' Jannar 1997.
li jemenda Regolament (KE) Nru 259/93 dwar is-superviżjoni u kontroll ta' vjaġġi bil-baħar ta' skart fi, għal u mill-Komunità Ewropea
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u partikolarment l-Artikolu 130s(1) tiegħu,
Wara li kkunsidra l-proposta mill-Kummissjoni [1],
Wara li kkunsidra l-opinjoni tal-Kumitat Ekonomiku u Soċjali [2],
Filwaqt li jaġixxi skond il-proċedura msemmija fl-Artikolu 189ċ [3],
Wara li kkunsidra r-Regolament tal-Kunsill (KEE) Nru 259/93 ta' l-1 ta' Frar 1993 dwar is-superviżjoni u l-kontroll ta' vjaġġi bil-baħar ta' skart fi, għal u mill-Komunità Ewropea [4], u partikolarment l-Artikolu 16 tiegħu,
Billi l-Komunità Ewropea hija waħda mill-Partijiet fil-Konvenzjoni ta' Basilea dwar il-kontroll tal-movimenti bejn il-fruntieri ta' skart perikoluż u tar-rimi tiegħu mis-7 ta' Frar 1994;
Billi fit-Tieni Konferenza tal-Partijiet fil-Konvenzjoni ta' Basilea, kien addottata b'konsensus Deċiżjoni ("Id-Deċiżjoni II/12") li tipprojbixxi immedjatament l-esportazzjoni kollha ta' skart perikoluż li jkun iddestinat għar-rimi minn Stati ta' l-OECD lejn Stati li mhumiex membri ta' l-OECD u li tipprojbixxi sa mill-1 ta' Jannar 1998, l-esportazzjoni kollha ta' skart perikoluż li jkun destinat għal riċiklaġġ jew għal ħidma ta' rkupru minn Stati ta' l-OECD lejn Stati li mhumiex membri ta' l-OECD;
Billi fit-Tielet Konferenza tal-Partijiet fil-Konvenzjoni ta' Basilea, ("Id-Deċiżjoni III/1") kienet adottata b'konsensus Deċiżjoni biex tkun emendata l-Konvenzjoni li tipprojbixxi l-esportazzjoni kollha ta' skart perikoluż li huma destinati għar-rimi mill-Istati mniżżla f'Anness VII tal-Konvenzjoni lejn Stati li mhumiex hemm imniżżla, u li tipprojbixxi sa mill-1 ta' Jannar 1998 l-esportazzjoni kollha ta' skart perikoluż li hemm referenza għalih fl-Artikolu 1(1)(a) tal-Konvenzjoni li jkunu maħsuba għall-ħidmiet ta' irkupru mill-Istati mniżżla fl-Anness VII tal-Konvenzjoni lejn Stati li mhumiex hekk imniżżla;
Billi d-definizzjonijiet tal-Komunità ta' skart perikoluż mhumiex konformi kompletament bħalissa ma' dawk tal-Konvenzjoni ta' Basilea u billi dan jista jwassal għal skart li mhux kopert mill-Konvenzjoni ta' Basilea dwar il-projbizzjoni ta' esportazzjoni, li xorta waħda jiġi esportat mill-Komunità, id-definizzjoni tal-Komunità u l-listi f'dan ir-rigward għandhom ikunu aġġustati;
Billi huwa meħtieġ li jkun stabbilit l-Anness V tar-Regolament (KEE) Nru 259/93, li jkopri skart perikoluż li għalih l-projbizzjoni ta' l-esportazzjoni skond il-Konvenzjoni ta' Basilea għandha tkun applikabbli;
Billi l-Kummissjoni għandha, mhux aktar tard mill-1 ta' Jannar 1998, tirrevedi u temenda l-imsemmi l-Anness V, billi tieħu konsiderazzjoni sħiħa ta' dak l-iskart li jidher fil-lista ta' skart adottata bi qbil ma' l-Artikolu 1(4) tad-Direttiva tal-Kunsill 91/689/KEE tat-12 ta' Diċembru 1991 dwar skart perikoluż [5] u ta' xi listi ta' skart karatteriżżat bħala perikoluż għall-iskopijiet tal-Konvenzjoni ta' Basilea; billi esportazzjoni ta' skart mniżżla fl-imsemmi l-Anness V għal irkupru, ħlief għal esportazzjoni lejn pajjiżi li dwarhom tapplika d-Deċiżjoni ta' l-OECD, għandhom ikunu ipprojbiti mill-1 ta' Jannar 1998 'il-quddiem;
Billi tista' tkun meħtieġa minn żmien għal żmien li ssir reviżjoni u jkun emendat l-imsemmi l-Anness V biex jirrefletti l-ftehim fost il-Partijiet fil-Konvenzjoni ta' Basilea dwar liema skart għandu jkun ikkaratteriżżat bħala perikoluż għall-iskopijiet tal-Konvenzjoni;
Billi l-Partijiet huma mitluba li jikkooperaw u attivament jaħdmu ħalli jassiguraw l-implimentazzjoni effettiva tad-Deċiżjoni 11/12 u III/1 tal-konferenzi tal-Partijiet fil-Konvenzjoni ta' Basilea;
Billi f'dak li għandu x'jaqsam ma' skart iddestinat għar-rimi finali, l-Artikolu 14 tar-Regolament (KEE) Nru 259/93 diġà jipprojbixxi l-esportazzjoni kollha ta' dak it-tip ta' skart lejn Stati li mhumiex membri ta' l-OECD; billi l-Artikolu 18 ta' dak ir-Regolament jipprojbixxi l-esportazzjoni kollha ta' skart lejn Stati ACP;
Billi fil-preżent l-imsemmi Regolament ma jipprovdix għal projbizzjoni sħiħa ta' l-esportazzjoni ta' skart perikoluż li jkun iddestinat għal riċiklaġġ jew ħidmiet ta' rkupru lejn Stati mhux membri ta' l-OECD;
Billi l-imsemmi Regolament għandu għalhekk ikun emendat,
ADOTTA DAN IR-REGOLAMENT:
L-Artikolu 1
L-Artikolu 16(1) tar-Regolament (KEE) Nru 259/93 għandu jinbidel b'dan li ġej:
"1. L-esportazzjoni kollha ta' rkupru ta' skart imniżżel fl-Anness V għal irkupru għandu jkun ipprojbit ħlief dak lejn:
(a) pajjiżi li għalihom tapplika d-Deċiżjoni ta' l-OECD;
(b) pajjiżi oħra:
- li huma Partijiet fil-Konvenzjoni ta' Basilea u/jew li magħhom il-Komunità, jew il-Komunità u l-Istati Membri tagħha, ikkonkludew ftehim bilaterali jew multilaterali jew reġjonali jew arranġamenti bi qbil ma' l-Artikolu 11 tal-Konvenzjoni ta' Basilea u l-paragrafu 2 ta' dan l-Artikolu. Kull esportazzjoni bħal din għandha madankollu tkun ipprojbita mill-1 ta' Jannar 1998 il-quddiem,
- li magħhom l-Istati Membri individwali jkunu kkonkludew xi ftehim jew arranġamenti bilaterali qabel id-data ta' l-applikazzjoni ta' dan ir-Regolament, sakemm dawn ikunu kompatibbli mal-leġislazzjoni tal-Komunità u bi qbil ma' l-Artikolu 11 tal-Konvenzjoni ta' Basilea u l-paragrafu 2 ta' dan l-Artikolu. Dawn il-ftehim u arranġamenti għandhom ikunu nnotifikati lill-Kummissjoni fi żmien tliet xhur mid-data ta' l-applikabilità ta' dan ir-Regolament jew id-data ta' meta dawk l-arranġamenti jkunu daħlu fis-seħħ, liema minnhom hija l-aktar kmieni, u għandhom jiskadu meta l-ftehim jew l-arranġamenti jkunu konklużi bi qbil ma l-ewwel paragrafu. Kull esportazzjoni bħal din għandha madankollu tkun ipprojbita sa mill-1 ta' Jannar 1998 'il-quddiem.
Il-Kummissjoni, skond il-proċedura pprovduta fl-Artikolu 18 tad-Direttiva 75/442/KEE, għandha, malajr kemm jista' jkun, u mhux aktar tard mill-1 ta' Jannar 1998, tirrevedi u temenda l-Anness V ta' dan ir-Regolament billi tikkunsidra bis-sħiħ dak l-iskart li jidher fil-lista ta' skart adottata skond l-Artikolu 1(4) tad-Direttiva tal-Kunsill 91/689/KEE tat-12 ta' Diċembru 1998 dwar skart perikoluż [6] u xi listi ta' skart karratterizzati bħala perikolużi għall-iskopijiet tal-Konvenzjoni ta' Basilea.
L-Anness V għandu jkun rivedut u emendat iżjed skond kif xieraq permezz ta' l-istess proċedura. Partikolarment, il-Kummissjoni għandha tirrevedi l-Anness sabiex tagħti effett għad-deċiżjoni tal-Partijiet fil-Konvenzjoni ta' Basilea dwar liema skart għandu jkun ikkaratterizzat bħala perikoluż għall-iskopijiet tal-Konvenzjoni u għal emendi tal-lista ta' skart adottata skond l-Artikolu 1(4) tad-Direttiva 91/689/KEE."
L-Artikolu 2
Dan li ġej għandu jiżdied bħala l-Anness V tar-Regolament (KEE) Nru 259/93:
"L-ANNESS V
Skart imniżżel fl-Anness III ta' dan ir-Regolament.
Skart imniżżel fl-Anness IV ta' dan ir-Regolament.
"L-Artikolu 3
Dan ir-Regolament jidħol fis-seħħ fit-tielet jum ta' wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fl-20 ta' Jannar 1997.